UZNESENIE VLÁDY SLOVENSKEJ REPUBLIKY
č. 634
z 9. júla 2003

k správe o stave plnenia vládou prijatých opatrení na úseku ochrany pred požiarmi a záchranných činností s návrhom súvisiacich opatrení

Číslo materiálu:	3950/2003	
Predkladateľ:	minister vnútra	
Vláda
A.	berie na vedomie
A.1.	správu o stave plnenia vládou prijatých opatrení na úseku ochrany pred požiarmi a záchranných činností s návrhom súvisiacich opatrení,
A.2.	návrh na postupné zvýšenie početných stavov Hasičského a záchranného zboru v rokoch 2005 až 2008 o 556 miest v štátnej službe s tým, že požiadavky na nárast objemu výdavkov na platy a súvisiace odvody do poistných fondov budú uplatňované pri predkladaní návrhu štátneho rozpočtu na jednotlivé roky;
B.	ukladá
ministrovi vnútra
B.1.	zapracovať do návrhov štátneho rozpočtu na roky 2005 až 2008 požiadavky na nárast objemu výdavkov na platy a odvody do poistných fondov súvisiacich s celkovým zvýšením početných stavov Hasičského a záchranného zboru o 556 funkčných miest v štátnej službe, z toho v roku 2005 o 166 miest a v rokoch 2006 až 2008 o 130 miest ročne
	pri príprave návrhov štátneho rozpočtu na roky 2005 až 2008
B.2.	uplatniť pri rokovaniach o návrhu štátneho rozpočtu na rok 2004 vo vláde požiadavku na zvýšenie objemu kapitálových výdavkov na zabezpečenie nákupu hasičskej a záchrannej techniky potrebnej na dovybavenie Hasičského a záchranného zboru pre kapitolu Ministerstva vnútra SR z rezervy vlády SR  účelovo  rozpočtovanej  na  prioritné  projekty vo výške, ktorú navrhne expertná pracovná skupina podľa bodu B.5 tohto uznesenia obdobne aj 

na ďalšie roky uplatňovať požiadavky na zabezpečenie nákupu hasičskej techniky v rámci prác na návrhu štátneho rozpočtu na príslušný rozpočtový rok
	pri príprave návrhov štátneho rozpočtu na roky 2004 až 2008
B.3.	pripraviť návrh novely zákona č. 315/2001 Z. z. o Hasičskom a záchrannom zbore v znení neskorších predpisov najmä na úpravu ustanovení týkajúcich sa zníženia tarifného platu príslušníkov čakateľov v prípravnej štátnej službe, stupnice platových taríf a úpravu výšky hodnostného príplatku
	do 31. októbra 2003
B.4.	v spolupráci s podpredsedom vlády a ministrom financií obnoviť rokovania a zabezpečiť uzatvorenie kontraktu na dovoz hasičských automobilových rebríkov a automobilových plošín z Ruskej federácie v rámci vyrovnávania dlhu voči SR v sume 7,0 mil. USD z celkovej čiastky finančných prostriedkov v sume 31,0 mil. USD vyčlenených pre Ministerstvo vnútra SR zo zvyšnej časti zadlženosti Ruskej federácie voči SR
	do 31. decembra 2003 uzatvorenie kontraktu  
do 31. decembra 2004 realizácia kontraktu
B.5.	v spolupráci s podpredsedom vlády a ministrom financií vytvoriť expertnú pracovnú skupinu, ktorá zhodnotí potrebu finančných prostriedkov na obnovu materiálneho a technického vybavenia Hasičského a záchranného zboru a súčasne pripraví právnu úpravu o zavedení poplatku pre záchranné zložky ako náhradu za zrušenie odvodu 8% z povinného zmluvného poistenia zodpovednosti za škodu spôsobenú prevádzkou motorového vozidla
	do 30. septembra 2003
C.	odporúča
ústrednému riaditeľovi Slovenského rozhlasu 
ústrednému riaditeľovi Slovenskej televízie
C.1.	vytvárať podmienky na prípravu a realizáciu preventívno–výchovných aktivít v oblasti ochrany pred požiarmi v spravodajských a vybraných publicistických reláciách vo vzťahu k občianskej verejnosti i podnikateľským subjektom
	v II. polroku 2003 a v rokoch 2004 až 2006.
Vykonajú:	podpredseda vlády a minister financií
minister vnútra

Na vedomie:	minister práce, sociálnych vecí a rodiny
		ústredný riaditeľ Slovenského rozhlasu
		ústredný riaditeľ Slovenskej televízie